La Llei 9/2003, de 13 de juny, de la mobilitat, entre els diferents instruments de planificació que preveu, contempla la figura dels plans específics per als diferents mitjans o infraestructures de mobilitat, i atribueix expressament aquesta condició al Pla de carreteres de Catalunya que estableix la Llei 7/1993, de 30 de setembre, de carreteres.
Per altra banda, la Llei 4/2006, de 31 de març, ferroviària, introdueix una innovació important en el marc de la planificació fins ara vigent en preveure que el Pla d'infraestructures de transport de Catalunya pugui integrar tant les infraestructures ferroviàries com les infraestructures viàries que són objecte del Pla de carreteres de Catalunya.
A l'empara d'aquest marc legal, el Departament de Política Territorial i Obres Públiques va iniciar la tramitació del Pla seguint el procediment establert pel Decret 466/2004, de 28 de desembre.
En el decurs d'aquesta tramitació, el Departament ha propiciat una àmplia participació pública i institucional en l'elaboració del pla, que ha estat sotmès a la consideració dels ens locals i les diferents administracions a Catalunya, d'entitats i organismes representatius en l'àmbit de la mobilitat i també a informe del Consell de la Mobilitat i d'altres òrgans consultius de l'administració de la Generalitat.
Per tant, el document que ara s'aprova definitivament incorpora les aportacions resultants d'aquest procés de participació pública i dels informes emesos que han estat valorades favorablement pel Departament de Política Territorial i Obres Públiques.
Per això, a proposta del conseller de Política Territorial i Obres Públiques i d'acord amb el Govern,
S'aprova el Pla d'infraestructures del transport de Catalunya-Infraestructures terrestres: xarxa viària, ferroviària i logística, que integra les infraestructures viàries, ferroviàries i logístiques necessàries per a Catalunya, en coherència amb les directrius del planejament territorial vigent i amb una visió sostenible de la mobilitat.
El Pla d'infraestructures del transport de Catalunya-Infraestructures terrestres: xarxa viària, ferroviària i logística, té caràcter de Pla territorial sectorial, d'acord amb la Llei 23/1983, de 21 de novembre, de política territorial, i de Pla específic, als efectes del que estableix la Llei 9/2003, de 13 de juny, de la mobilitat.
El Pla d'infraestructures del transport de Catalunya-Infraestructures terrestres: xarxa viària, ferroviària i logística, té com a objectiu planificar un sistema de transport terrestre organitzat com a xarxa integrada i multimodal, segur i sostenible, ambientalment responsable, equilibrat socialment i viable econòmicament.
4.1 El termini de previsió temporal de les determinacions del Pla d'infraestructures del transport de Catalunya-Infraestructures terrestres: xarxa viària, ferroviària i logística finalitza el 2026.
4.2 El Pla divideix aquestes actuacions temporalment en dues fases: una primera fase a executar abans del 2016 i una segona fase fins al 2026.
Definició de traçats i característiques i aspectes urbanístics
5.1 Els traçats i les característiques de les infraestructures proposades en el Pla d'infraestructures del transport de Catalunya-Infraestructures terrestres: xarxa viària, ferroviària i logística, s'han de definir en els estudis i projectes que, d'acord amb la legislació sectorial, han de desenvolupar aquestes propostes, amb la incorporació de la variable ambiental i l'estudi d'alternatives que corresponguin en cada cas segons la legislació aplicable.
5.2 Les propostes d'infraestructures viàries, ferroviàries i logístiques que el Pla conté han de ser incorporades en el planejament urbanístic com a sistema general de comunicacions, d'acord amb el que disposa l'article 34.4 del Decret legislatiu 1/2005, de 26 de juliol, pel qual s'aprova el Text refós de la Llei d'urbanisme.
5.3 En el cas d'infraestructures de caràcter estratègic o que travessin zones especialment sensibles, es poden impulsar plans urbanístics específics que reservin el sòl com a garantia de pas de la futura infraestructura.
Avaluació del desplegament del Pla
El desplegament i, si escau, l'actualització del Pla d'infraestructures del transport de Catalunya-Infraestructures terrestres: xarxa viària, ferroviària i logística, s'ha d'avaluar cada cinc anys, tal com estableixen l'article 7.4 de la Llei 4/2006, de 31 de març, ferroviària i l'article 11.5 de la Llei 7/1993, de 30 de setembre, de carreteres.
El Pla d'infraestructures del transport de Catalunya-Infraestructures terrestres: xarxa viària, ferroviària i logística, es pot consultar a la seu del Departament de Política Territorial i Obres Públiques i a la web http://www.gencat.net/ptop.
Les Directrius Nacionals de Mobilitat
El Pla d'infraestructures del transport de Catalunya-Infraestructures terrestres: xarxa viària, ferroviària i logística, s'ha d'adaptar, si escau, a les Directrius Nacionals de Mobilitat quan siguin aprovades, en compliment del que determina la Disposició addicional novena de la Llei 4/2006, de 31 de març, ferroviària.
Coordinació amb el Pla de l'Energia de Catalunya
De conformitat amb la disposició addicional novena de la Llei 4/2006, de 31 de març, ferroviària, els departaments competents en les matèries respectives han de vetllar per la coordinació necessària entre el Pla d'infraestructures del transport de Catalunya-Infraestructures terrestres: xarxa viària, ferroviària i logística i el Pla de l'Energia de Catalunya, especialment pel que fa a la previsió de la demanda d'energia elèctrica vinculada directament amb les infraestructures i els serveis ferroviaris.
Es manté la vigència de les normes i criteris tècnics establerts en la modificació del Pla de carreteres de Catalunya per adaptar-lo a la Llei 7/1993, de 30 de setembre, de carreteres, fins que no es modifiquin per part del departament de Política Territorial i Obres Públiques.
Es deroga el Decret 311/1985, de 25 d'octubre, pel qual s'aprova el Pla de Carreteres de Catalunya, i el Decret 236/1996, de 5 de juliol, pel qual s'aprova l'adaptació del Pla de carreteres de Catalunya a la Llei 7/1993, de 30 de setembre, de carreteres, llevat del que disposa la disposició transitòria.
Barcelona, 25 de juliol de 2006